HR Službeni list Europske unije C 185/7

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2016/C 185/05)

Ova je objava temelj za podnošenje prigovora na zahtjev za registraciju u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

„PIZZOCCHERI DELLA VALTELLINA”

EU br.: IT-PGI-0005-01349 – 24.6.2015.

ZOI ( ) ZOZP ( X )

1. Naziv

„Pizzoccheri della Valtellina”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 2.5. Tjestenina

3.2. Opis proizvoda na koji se odnosi naziv iz točke 1.

Tjestenina „Pizzoccheri della Valtellina” proizvodi se od tijesta koje se sastoji od najmanje 20 % heljdina brašna pomiješanog s drugim vrstama brašna.

Naziv „Pizzoccheri della Valtellina” odnosi se na tjesteninu koja je prisutna na tržištu u suhom i svježem obliku. Pojavljuje se nekoliko oblika: „tagliatello steso”, tj. tanke plosnate trake različitih duljina i širina, složene po cijeloj dužini, „tagliatello avvolto”, tj. tanke plosnate trake različitih duljina i širina, složene u obliku gnijezda te „gnocchetto”, koji je udubljenog oblika.

U tablici u nastavku navedene su dimenzije tjestenine „Pizzoccheri della Valtellina” koja se stavlja na tržište suha ili svježa:

Suha tjestenina Duljina (mm) Širina (mm) Debljina (mm) Tagliatello steso 30 – 60 7 – 8 1,1 – 1,7 Gnocchetto 16 – 22 7 – 11 1,5 – 2 Tagliatello avvolto (koji se naziva „Tagliatella”) — 3 – 11 1 – 2,5 Svježa tjestenina Duljina (mm) Širina (mm) Debljina (mm) Tagliatello — 5 – 11 1,3 – 5,5

Kemijska i fizička svojstva

Nakon prerade svježa tjestenina „Pizzoccheri della Valtellina” polutvrde je konzistencije, dok je sušena tjestenina suha i tvrda.

Udio vode ne smije biti manji od 24 % suhe tvari za svježi proizvod i ne veći od 12,5 % suhe tvari za sušeni proizvod.

Organoleptička svojstva

Tjestenina „Pizzoccheri della Valtellina” smeđe je boje, relativno tamne, s mrljama boje lješnjaka/sive boje, koja je karakteristična za heljdu.

Nakon kuhanja u slanoj vodi tjestenina „Pizzoccheri della Valtellina” ima blag okus karakterističan za proizvode dobivene od heljde i drugih vrsta brašna.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

U sastav tjestenine „Pizzoccheri della Valtellina” koja se prodaje u suhom obliku ulaze sljedeći sastojci:

— mješavina koja može sadržavati do 80 % semoline tvrde pšenice same ili pomiješane sa sitnom semolinom tvrde pšenice i najmanje 20 % heljdina brašna,

— voda.

Proizvod koji se prodaje u svježem obliku ima sljedeće sastojke:

— mješavina koja može sadržavati do 80 % semoline meke pšenice pojedinačno ili pomiješane sa semolinom tvrde pšenice i najmanje 20 % heljdina brašna,

— voda.

3.4. Posebni proizvodni postupci koji se moraju provesti na određenom zemljopisnom području

Svi proizvodni postupci za dobivanje tjestenine „Pizzoccheri della Valtellina” provode se na području proizvodnje iz točke 4.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Svježi se proizvod može prodavati u rasutom stanju na mjestu proizvodnje i/ili na malo, pod uvjetom da su informacije iz točke 3.6. u nastavku vidljive potrošaču. Svježi se proizvod može pakirati u papirnate ili plastične vrećice, u oba slučaja u posebnoj vrsti pakiranja kojom se produžuje rok trajanja.

Suhi proizvod pakira se u kartonska pakiranja ili vrećice. Ako je to potrebno, prije pakiranja može se skladištiti u silosima.

3.6. Posebna pravila za označivanje proizvoda na koji se odnosi registrirani naziv

Osim oznaka koje su predviđene propisima o označivanju prehrambenih proizvoda, na pakiranjima tjestenine „Pizzoccheri della Valtellina” jasnim i čitljivim tiskanim slovima trebaju biti istaknute sljedeće oznake:

— naziv „Pizzoccheri della Valtellina”;

— pokrata ZOZP ili puni naziv oznake „zaštićena oznaka zemljopisnog podrijetla”;

— simbol Unije.

Na pakiranju tjestenine „Pizzoccheri della Valtellina” može biti naveden i oblik iz tablice u točki 3.2. (za suhi proizvod: „tagliatello steso”, „gnocchetto”, „tagliatella”; za svježi proizvod: „tagliatello”).

Na oznaci proizvoda nije dopušteno navođenje dodatnih opisa uz naziv „Pizzoccheri della Valtellina” kojima bi se potrošač mogao dovesti u zabludu.

Font slova koji se treba upotrebljavati za naziv „Pizzoccheri della Valtellina” na pakiranju jest ITC galliard, veličine od 8 do 35 mm.

4. Sažeta definicija zemljopisnog područja

Zemljopisno područje proizvodnje tjestenine „Pizzoccheri della Valtellina” odgovara području utvrđenom administrativnim granicama provincije Sondrio (Lombardija, Italija).

5. Povezanost sa zemljopisnim područjem

Zahtjev za priznavanje ZOZP-a „Pizzoccheri della Valtellina” opravdava se ugledom i glasovitošću proizvoda.

U rječniku talijanskog jezika (Zingarelli, izdanje iz 1970.) riječ „Pizzocchero” definira se kako slijedi: „lokalno proizvedeni rezanci (tagliatelle) od heljdina brašna iz doline Valtellina”.

Tjestenina „Pizzoccheri della Valtellina” proizlazi iz tradicije povezane s prisustnosti i širokom upotrebom heljde koja je, s obzirom na to da se uzgajala i upotrebljavala u velikoj mjeri na području provincije Sondrio, bila temeljni sastojak u lokalnoj kuhinji.

Prvi pisani dokument koji svjedoči o prisutnosti heljde u dolini Valtellina sastavio je 1616. guverner regije Valle dell’Adda u švicarskom kantonu Grižun, te u njemu navodi sljedeće: „Heljda se prvenstveno uzgajala na recijskim obroncima Alpa, posebno u regiji Teglio, koja se odlikuje blažom klimom zahvaljujući većoj osunčanosti.”

Proizvodnja heljde razvijala se do 1800. šireći se na siromašnim i neplodnim područjima. Taj je razvoj bio moguć zahvaljujući brzom dozrijevanju sjemena biljke, koje je savršeno prilagođeno alpskom području. Nakon pripajanja doline Valtellina Kraljevstvu Lombardije i Venecije stanje na tržištu razvijalo se u korist drugih kultura. U provinciji Sondrio i danas postoji nekoliko kultura koje pokrivaju ukupnu površinu od oko 20 hektara te su namijenjene za upotrebu u krugu obitelji ili za izravnu prodaju potrošačima.

Prisutnost tjestenine „Pizzoccheri della Valtellina” povećavala se u predmetnoj dolini sa širenjem kulture heljde. Povezanost između tjestenine „Pizzoccheri della Valtellina” i područja provincije Sondrio otada je znatna. Prve neverbalne potvrde o proizvodnji tjestenine „Pizzoccheri della Valtellina” u provinciji Sondrio nalaze se u popisima u okviru oporuka: „…una scarella per li Pizzoccheri e il rodelino per li ravioli” (dokumet iz 1750.) i „…le resene per li Pizzoccheri” (dokument iz 1775.). Može se, dakle, pretpostaviti da se tjestenina „Pizzoccheri della Valtellina” proizvodila i konzumirala prije prve polovine 18. stoljeća. Postoji velik broj dokumenata iz narednih stoljeća u kojima se proizvodnja tjestenine „Pizzoccheri della Valtellina” smješta unutar područja provincije.

U publikaciji pod nazivom „Storia e Tradizioni nella Cucina Lariana” (izdavač Xenia, 1987.) kao područje podrijetla te tjestenine, čija je posebnost prisutnost heljdina brašna, Emilio Montorfano navodi dolinu Valtellina, a posebno općinu Teglio. Naziv „Pizzoccheri della Valtellina” spominje se i u predgovoru koji je sastavio Ettore A. Albertoni, direktor za kulturu, identitet i autonomiju regije Lombardija, u knjizi spisateljice Ade Ferrari pod naslovom „Milano e la Rai un incontro mancato?”, a poglavlju pod naslovom „Luci e ombre di una capitale di transazione (1945. – 1977.)” (izdavač Franco Angeli, 2002.), u kojem se u okviru promišljanja o poznavanju, istraživanju, promidžbi i vrednovanju lokalnih i regionalnih zbiljnosti, tjestenina „Pizzoccheri della Valtellina” navodi kao primjer tipičnog proizvoda koji predstavlja to područje.

U povijesnim tekstovima i literaturi koja se odnosi na dolinu Valtellina navodi se da je proizvodnja tjestenine „Pizzoccheri della Valtellina” povezana s povijesnim događajima na tom području, tradicijom te kuhinjom zemljopisnog područja iz kojeg potječe.

Stanovnici doline Valtellina proizvodnju tjestenine „Pizzoccheri della Valtellina” smatraju tradicionalnom djelatnošću koja je povezana s poviješću i kulturom regije. Dovoljno je spomenuti da se ta tjestenina nakon kuhanja priprema s brojnim sastojcima koji potječu od kultura i načina proizvodnje tipičnih za dolinu Valtellina (maslac, sir, povrće, posebno zeleni kupus, krumpir itd.).

U upućivanjima koja se nalaze u vodičima i drugim publikacijama tjestenina „Pizzoccheri della Valtellina” opisuje se kao tipični rezanci (tagliatelle) na bazi heljdina brašna (Guida della Valtellina, izdavač Sezione valtellinese du Club Alpino Italiano, 1873.; Cucina di valle e di montagna, Cucina di valle e di montagna, in Mondo popolare in Lombardia Sondrio e il suo territorio, Milano, 1995.).

Tjestenina „Pizzoccheri della Valtellina” pripada kategoriji tjestenine iz provincije Sondrio, a nalazi se na popisu tradicionalnih poljoprivredno-prehrambenih proizvoda regije Lombardija (Službeni list regije Lombardija od 21. travnja 2000. – 5. izvanredni prilog broju 16).

Tjestenina „Pizzoccheri della Valtellina” u suhom obliku može se pronaći među tjesteninom na policama brojnih talijanskih trgovaca prehrambenim proizvodima.

Tjestenina „Pizzoccheri della Valtellina” tipična je za područje provincije Sondrio i daje joj ne samo gospodarsku, već i kulturnu vrijednost, tako da je proizvod postao pravi primjer pučke tradicije te se slavi tijekom brojnih lokalnih proslava, od kojih je najpoznatija „Pizzochero d’Oro” u općini Teglio.

Nadalje, u okviru 99. sajma sira Bitto, koji se održavao od 12. do 15. listopada 2006., među najistaknutijim proizvodima tipičnima za poljoprivredno-prehrambenu proizvodnju doline Valtellina uz vina, sireve, jabuke i šunku bila je i tjestenina „Pizzoccheri della Valtellina”.

Tjestenina „Pizzoccheri della Valtellina” prisutna je u svim prilikama tijekom kojih razni lokalni, turistički i proizvođački subjekti i institucije opisuju i naglašavaju vrijednost imidža doline Valtellina.

Upućivanje na objavu specifikacije

(članak 6. stavak 1. drugi podstavak ove Uredbe)

Ministarstvo je pokrenulo nacionalni postupak prigovora uz objavu zahtjeva za priznavanje ZOZP-a „Pizzoccheri della Valtellina” u Službenom listu Talijanske Republike br. 50 od 29. veljače 2012.

Pročišćeni tekst specifikacije dostupan je na sljedećem web-mjestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici talijanskog Ministarstva za poljoprivrednu, prehrambenu i šumarsku politiku (www.politicheagricole.it) klikom na „Prodotti DOP IGP” (u gornjem desnom uglu ekrana), a zatim na „Prodotti DOP IGP STG” (na lijevoj strani ekrana) te na kraju na „Disciplinari di Produzione all’esame dell’UE” [Specifikacije podnesene na razmatranje Europskoj uniji].

(1) SL L 343, 14.12.2012., str. 1.